Вінцэнт Валадковіч

Вінцэнт Валадковіч ( — 1839) — дзяржаўны дзеяч.

 Біяграфія 
Паходзіў са шляхецкага роду Валадковічаў герба «Радван». Нарадзіўся ў сям’і Міхала Валадковіча і Кацярыны з Галімскіх. Меў брата Юзафа, які стаў мінскім губернскім маршалкам.

Шамбялян (1785), дэпутат Галоўнага Трыбунала ВКЛ (з 1791 па 1792), барысаўскі павятовы маршалак ў 1805—1808 гг., старшыня 1-га Дэпартамента Мінскага галоўнага суда з 1821 года.

На 1836 валодаў набытымі маёнткамі Дзекшняны Вілейскага павета (з 1815; 311 душ прыгонных муж. полу), Саламярэвічы (Саламарэчча) і Вейшнарова Мінскага павета (з 1815; 349 душ прыгонных муж. полу), Маркаў Вілейскага павета (з 1819; 115 душ прыгонных муж. полу), Старое Сяло і Краснае Мінскага павета (з 1820; 538 душ прыгонных муж. полу).

Магчыма, той самы, які ўваходзіў у патаемнае таварыства «Асацыяцыя» і падпісаў петыцыю да расійскага цара Паўла І, а ў час вайны 1812 года ўваходзіў спачатку ў Камісію Часовага кіравання Мінскай правінцыі (аддзел паліцыі), потым — у склад адміністрацыйнай камісіі Мінскага дэпартамента, дзе быў сябрам аддзела паліцыі. У 1820 г. — падкаморы вілейскі.

Член масонскай ложы «Паўночная паходня» і ніжэйшага капітула «Святыні Спакою».

Партрэт яго, дзе ён разам з жонкай, намаляваў Я. Дамель. У 1821 годзе выдаткаваў 5 дукатаў мінскай губернатаршы А. Сулістроўскай на кракаўскі помнік Касцюшку.

 Сям’я 
У першым шлюбе з Тэрэзай з Пшаздзецкіх (пам. пасля 1786), дачкой Юзафа Пшаздзецкага, старосты грабоўскага. Тэрэза у першым шлюбе была з Францішкам Ксаверыем Марцінавічам Валадковічам (пам. 1786), суддзёй Мінскага гродскага суда (1775), шамбялянам (1780).

У другім шлюбе з Ядвігай з Тышкевічаў (каля 1782—1864), дачкой Юзафа Тышкевіча, старосты вяляціцкага. Меў дзяцей:
 Кацярына (нар. каля 1800), у шлюбе з Гіпалітам Гечэвічам, сынам мінскага губернатара Вікенція Іванавічя Гечан-Гечэвіча.
 Міхал (1802—1822).
 Юзаф Эмануэль Каспер (1803—1883), у шлюбе з Соф’яй Шчыт-Неміровіч.
 Аляксандр (1806—1861), удзельнік паўстання 1830—1831 г.
 Ігнацы Эмануэль Сікстус (1808—1852). У першым шлюбе з Вікторыяй з Друцкіх-Любецкіх, у другім шлюбе з Алінай з Друцкіх Любецкіх.
 Клацільда (нар. 1810), у шлюбе з Аляксандрам Горватам.

 Літаратура 


Катэгорыя:Масоны Беларусі